TOPเครดิตยังดี บารมีปตท.พยุง
เครดิต TOP ยังดูดีแม้งบอ่อนแอ เพราะความเป็นบริษัทลูก ปตท. เอสแอนด์พีคงให้เครดิต BBB ฟิทช์คงเครดิตระยะยาว AA-
14 ก.พ. 2558

เครดิต TOP ยังดูดีแม้งบอ่อนแอ เพราะความเป็นบริษัทลูก ปตท. เอสแอนด์พีคงให้เครดิต BBB ฟิทช์คงเครดิตระยะยาว AA-
สถาบันจัดอันดับเครดิตสแตนดาร์ดแอนด์พัวร์ (เอสแอนด์พี) ยังคงให้เครดิต บริษัท ไทยออยล์ (TOP) ระดับ BBB แนวโน้มเครดิตคงที่ ในช่วง 12 เดือนข้างหน้า เพราะกลยุทธ์ในฐานะบริษัทลูกของบริษัท ปตท. (PTT)
อย่างไรก็ตาม หากพิจารณาแค่ TOP บริษัทเดียว เอสแอนด์พีได้ลดเครดิตจาก BBB- เหลือเครดิตที่ BB+ จากงบการเงินที่อ่อนแอ สะท้อนการลดลงของราคาน้ำมันที่ฉุดผลการดำเนินงานของบริษัท โดยมีผลขาดทุนจากสต๊อกน้ำมัน ทำให้หนี้เพิ่มขึ้นจากช่วง 3 ปีที่ผ่านมา
ทั้งนี้ คาดว่าสัดส่วนหนี้สินต่อกำไรก่อนหักดอกเบี้ยภาษีและค่าเสื่อมราคา (อีบิตดา) จะอยู่ที่ 3.5-4.5 เท่าในปีนี้ และ 3 เท่าในปีหน้า โดยไม่รวมขาดทุนหรือกำไรจากสต๊อกน้ำมัน และยังคงยากที่จะหวังอัตรากำไรจากส่วนต่างราคาวัตถุดิบและราคาขาย (สเปรด) พาราไซลีน
เอสแอนด์พี คาดว่า อีบิตดาปีนี้ของ TOP จะอยู่ที่ 1.5-1.7 หมื่นล้านบาท และหนี้สินจะลดลงในช่วง 2 ปีข้างหน้า เมื่อมีการใช้เงินทุนและจ่ายหนี้หุ้นกู้ที่เป็นเงินเหรียญสหรัฐที่จะทำให้งบการเงินมีความแข็งแกร่งและยืดหยุ่นในการดำเนินงาน และจะใช้เงินจ่ายปันผลงวดปี  2558 ประมาณ 2,000 ล้านบาท คาดว่าบริษัทจะใช้เงินทุนที่สูงที่สุดในปี 2557 ใช้เงินสดจ่ายหนี้ โดย TOP มีอีบิตดา 2,000 ล้านบาท หรือ 10% ของอีบิตดาปี 2556 ส่งผลให้มีสัดส่วนหนี้ต่ออีบิตดามากกว่า 23 เท่า ไม่รวมการขาดทุนจากสินค้าคงคลังประมาณ 4.3 เหรียญสหรัฐ/บาร์เรล/ปี หรือ 1.4 หมื่นล้านบาท ส่งผลให้มีสัดส่วนหนี้ต่ออีบิตดาที่ 3 เท่า
ฟิทช์ เรทติ้งส์ คงอันดับความน่าเชื่อถือภายในประเทศระยะยาว TOP ที่ “AA-(tha)” ส่วนระยะสั้นที่ “F1+(tha)” และความน่าเชื่อถือภายในประเทศระยะยาวหุ้นกู้ประเภทไม่ด้อยสิทธิและไม่มีหลักประกันที่ “AA-(tha)” โดยแนวโน้มมีเสถียรภาพ
อันดับเครดิตสะท้อนถึงสถานะทางการเงินที่แข็งแกร่งของบริษัท โดยมีอัตราส่วนหนี้สินที่ต่ำ ซึ่งน่าจะสามารถรองรับผลขาดทุนที่คาดว่าจะเกิดจากการขาดทุนสต๊อกน้ำมัน เนื่องจากราคาน้ำมันที่ลดลงในช่วงไตรมาส 4  ถึงไตรมาสแรกของปี 2558 ได้ แม้ว่าราคาน้ำมันที่ลดลงนี้จะมีผลกระทบต่ออัตราส่วนทางการเงินในปี 2557 และไตรมาสแรก แต่ฟิทช์คาดว่าอัตราส่วนหนี้สินสุทธิที่ปรับปรุงแล้วต่อกระแสเงินสด จะปรับตัวลงอยู่ในระดับที่ต่ำกว่า 1.75 เท่า ภายในระยะ 2-3 ปีข้างหน้า
การประเมินเครดิตของ TOP เกิดขึ้นภายหลังจากบริษัทเปิดเผยว่ามีขาดทุนสุทธิถึง 4,025 ล้านบาท ในปี 2557  เฉพาะไตรมาส 4 ขาดทุนสุทธิ 6,479 ล้านบาท  ขณะที่นักวิเคราะห์มีคำแนะนำการลงทุน มีทั้งซื้อ ขาย และให้ถือ